গত বছরেই পঞ্চমীতে ছুটি দিয়ে সরকারি কর্মচারীদের দুর্গাপুজোর রং বদলে দিয়েছিলেন মুখ্যমন্ত্রী। এ বারেও বাড়ছে ছুটি। 
এবার পুজোয় ছুটি ২৬ সেপ্টেম্বর থেকে ৯ অক্টোবর। ১৩ দিনের ছুটি শুরু মঙ্গলবার থেকে। ১২ তারিখ সোমবার ছুটি নিয়েই সেই ছুটি আরও লম্বা হয়ে ১৬ দিনের হবে। এমন হিসেব এ দিন খোদ মুখ্যমন্ত্রীই পেশ করেন রাজ্য সরকারি কর্মচারী ফেডারেশনের সমাবেশে। নজরুল মঞ্চের ওই সমাবেশেই মুখ্যমন্ত্রী জানিয়েছেন, আগামী বছরের ছুটির ক্যলেন্ডার তৈরি করে ফেলেছে রাজ্য সরকার। আর তাতে আগামী বছর ১৫ দিনের পুজোর ছুটি। 
এ দিন রাজ্য সরকার কী কী বাড়তি সুযোগ দিচ্ছে তা বোঝাতে গিয়ে মমতা বলেন বাম আমলে ছুটি ছিল ২৭ দিন। এই সরকার তা বাড়িয়ে ৩৫ দিন করেছে। এই আমলে মাতৃত্বকালীন ছুটি, পিতৃত্বকালীন ছুটি বাড়ানো হয়েছে বলেও জানান মমতা। 
একই সঙ্গে তাঁর দাবি,  সব রাজ্যে পেনশন উঠে গিয়েছে। বাংলায় সেটা করা হয়নি। সরকারি কর্মীদের দিকে তাকিয়েই পেনশনের সুবিধা টিকিয়ে রাখা হয়েছে। এই রাজ্যে  কন্ট্রাক্টচুয়ালদেরও অবসরের সুবিধা দেওয়া হয়েছে। বিদেশে ঘুরতে যাওয়ার জন্য এলটিসি দিয়েছি।
আগামী দিনে সরকারি কর্মীদের বিদেশে পাঠানো হবে প্রশিক্ষণের জন্য। সিঙ্গাপুর, অক্সফোর্ডে প্রশিক্ষণ হবে। রাজ্যেও নতুন প্রশিক্ষণ কেন্দ্র তৈরি করা হবে।
পুজো বোনাস নিয়ে বাম জমানার নিন্দা করে মমতা বলেন, ‘‘পুজো বোনাস কমরেডদের সময়ে ছিল এক হাজার টাকা। লজ্জাজনক  এখন হয়েছে ৩ হাজার ৬০০ টাকা।’’